**Проект**

**ЗАКОН ЗА ИЗМЕНЕНИЕ И ДОПЪЛНЕНИЕ НА**

**ЗАКОНА ЗА ГРАЖДАНСКОТО ВЪЗДУХОПЛАВАНЕ**

(обн., ДВ, бр. 94 от 1972 г., изм. и доп., бр. 30 от 1990 г., бр. 16 от 1997 г., бр. 85 от 1998 г., доп., бр. 12 от 2000 г., изм. и доп., бр. 34 от 2001 г., изм., бр. 111 от 2001 г., изм. и доп., бр. 52 от 2004 г., изм., бр. 70 от 2004 г., бр. 88 от 2005 г., бр. 102 от 2005 г., бр. 30 от 2006 г., бр. 36 от 2006 г., изм. и доп., бр. 37 от 2006 г., бр. 105 от 2006 г., изм., бр. 108 от 2006 г., изм. и доп., бр. 10 от 2007 г., доп., бр. 41 от 2007 г., изм. и доп., бр. 109 от 2007 г., изм., бр. 36 от изм. и доп., бр. 66 от 2008 г., изм., бр. 67 от 2008 г., бр. 35 от 2009 г., изм. и доп., бр. 47 от 2009 г., бр. 82 от 2009 г., изм., бр. 102 от 2009 г., изм. и доп., бр. 63 от 2010 г., доп., бр. 73 от 2010 г., бр. 94 от 2010 г., изм. и доп., бр. 41 от 2011 г., бр. 81 от 2011 г., бр. 99 от 2011 г., изм., бр. 38 от 2012 г., изм. и доп., бр. 60 от 2012 г., изм., бр. 82 от 2012 г., доп., бр. 15 от 2013 г., изм., бр. 66 от 2013 г., бр. 12 от 2014 г., бр. 53 от 2014 г., бр. 98 от 2014 г.)

**§ 1.** В чл. 8 се създава ал. 4 :

„(4) Главна дирекция „Гражданска въздухоплавателна администрация“ е компетентният орган по прилагането на Регламент (ЕО) № 216/2008 на Европейския парламент и на Съвета от 20 февруари 2008 година относно общи правила в областта на гражданското въздухоплаване, за създаване на Европейска агенция за авиационна безопасност и за отмяна на Директива 91/670/ЕИО на Съвета, Регламент (ЕО) № 1592/2002 и Директива 2004/36/ЕО ( ОВ L 79 от 19 март 2008 г.), наричан по-нататък „Регламент (ЕО) № 216/2008” и на произтичащите от него регламенти за изпълнението му”.

**§ 2.**В чл. 16б се правят следните изменения и допълнения:

1. Създава се нова ал. 5:

„(5) Главна дирекция „Гражданска въздухоплавателна администрация“ контролира изпълнението на задълженията на въздушните превозвачи по Регламент (ЕО) № 261/2004 на Европейския парламент и на Съвета от 11 февруари 2004 година относно създаване на общи правила за обезщетяване и помощ на пътниците при отказан достъп на борда и отмяна или голямо закъснение на полети, и за отмяна на Регламент (ЕИО) № 295/91 (OB L 46, 17.2.2004 г.) (Регламент (ЕО) № 261/2004), в качеството й на национален орган, отговарящ за изпълнението на този регламент“.

2. Досегашните ал. 5 и ал. 6 стават съответно ал. 6 и ал. 7.

### § 3. В чл. 19, ал. 4 се изменя така:

### „(4) В регистъра на гражданските въздухоплавателни средства на Република България се вписват въздухоплавателни средства, които попадат в обхвата на Регламент (ЕО) № 216/2008”.

**§ 4**. Членове 69 и 71 се отменят.

**§ 5.** Чл. 76 се изменя така:

„Чл. 76. (1) В случай на закъснение на багажа въздушният превозвач е отговорен за щетите, освен ако е взел всички разумни мерки за избягването им или ако е било невъзможно да вземе такива мерки. Отговорността в случай на закъснение е ограничена на 1000 Специални права на тираж (СПТ) в съответствие с разпоредбата на чл. 2, параграф 1, буква „д“ от Регламент (ЕО) № 889/2002.

(2) Въздушният превозвач е отговорен в случай на унищожаване, погиване или увреждане на багаж до 1000 СПТ. В случай на регистриран багаж той е отговорен дори и, ако няма вина от негова страна, освен ако багажът е бил предварително повреден. В случай на нерегистриран багаж, превозвачът е отговорен само, ако има вина от негова страна.

(3) Пътник може да се ползва от по-висока граница на отговорността, като направи специална декларация най-късно в момента на регистрирането и като заплати допълнителна такса.

(4) При липса на багаж превозвачът връща и заплатената превозна цена.“

§ 6. В чл. 143 се създава ал. 6:

„(6) Налага се имуществена санкция от 2000 до 10 000 лв. на:

1. въздушен превозвач, който не изпълни задълженията си в случай на отказан достъп до борда съгласно чл. 4, параграф 1 от Регламент (ЕО) № 261/2004;

2. въздушен превозвач, който не изпълни задълженията да компенсира пътниците при отказан достъп на борда против тяхната воля съгласно чл. 4, параграф 3 от Регламент (ЕО) № 261/2004;

3. въздушен превозвач, който не изпълни задълженията си при отмяна на полет съгласно чл. 5, параграф 1, букви „а“, „б“ и „в“ от Регламент (ЕО) № 261/2004;

4. въздушен превозвач, който не изпълни задълженията да предостави съответната помощ на пътниците при закъснение на полет съгласно чл. 6, параграф 1, букви „i“, „ii“ и „iii“ от Регламент (ЕО) № 261/2004;

5. въздушен превозвач, който откаже да предостави правото на обезщетение съгласно чл. 7, параграф 1 от Регламент (ЕО) № 261/2004;

6. въздушен превозвач, който не изпълни задълженията си да изплати до седем дни обезщетението съгласно чл. 8 от Регламент (ЕО) № 261/2004;

7. въздушен превозвач, който откаже правото на грижа съгласно чл. 9, параграфи 1, 2 и 3 от Регламент (ЕО) № 261/2004;

8. въздушен превозвач, който не изпълни задълженията си да възстанови в рамките на седем дни частта от цената на билета съгласно чл. 10, параграф 2, букви „а“, „б“ и „в“ от Регламент (ЕО) № 261/2004;

9. въздушен превозвач, който не изпълни задълженията си да информира пътниците за техните права съгласно чл. 14, параграф 1, 2 и 3 от Регламент (ЕО) № 261/2004;

10. въздушен превозвач, който не отговаря на жалбите на пътниците в шестседмичен срок, считано от подаването им;

11. въздушен превозвач, който не отговаря в посочения срок на запитванията, отправени към него от национален орган по чл. 16, параграф 1 от Регламент (ЕО) № 261/2004“.

**§ 7**. Създава се чл. 143а:

„Чл. 143а. (1) За неизпълнение на задълженията за спазване на правилата, установени в глава VІ „Разпоредби относно ценообразуването“ от Регламент (ЕО) № 1008/2008 на Европейския парламент и на Съвета относно общите правила за извършване на въздухоплавателни услуги в Общността (OB, L 293от 2008 г.) (Регламент (ЕО) № 1008/2008), се налага имуществена санкция от 1000 до 5000 лв. на:

1. въздушен превозвач, който не изпълнява задълженията си за информиране за крайната цена с включените в нея тарифи и такси съгласно чл. 23, параграф 1 от Регламент (ЕО) № 1008/2008;

2. въздушен превозвач, който допуска дискриминация по отношение на националността или мястото на пребиваване на потребителя или на мястото на установяване на представителя на въздушния превозвач или друго продаващо билети лице в рамките на Европейския съюз при предоставяне на достъп до наличните за масовия потребител въздухоплавателни тарифи и такси за въздухоплавателни услуги“.